《朱桥早行》
元代·方回

田间夜打稻，茅茨耿明灯。
客行过篱外，吠犬似可憎。
放马啮露草，小憩寒塘塍。
坐念今民间，贪吏无与绳。
幸此岁稍稔，庶足供科徵。
不然岂不窘，况乃军旅兴。
往者孰柄国，未谓杞遽崩。
伪心感咎证，水旱常频仍。
兹独有年屡，天仁良可凭。
缓辔忽得句，数星陂水澄。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。